धरानमा मतगणना सुरु
धरान सुनसरी क्षेत्र नं १ को मतगणना कार्य सुरु भएको छ । सर्वपक्षीय बैठकले दिउँसोदेखि मतगणना सुरु गर्ने निर्णय भए पनि  मतगणना कार्य ढिलो सुरु भएको हो ।
निशा राईधरान, मंसिर ५ गते । धरान सुनसरी क्षेत्र नं १ को मतगणना कार्य सुरु भएको छ । सर्वपक्षीय बैठकले दिउँसोदेखि मतगणना सुरु गर्ने निर्णय भए पनि  मतगणना कार्य ढिलो सुरु भएको हो । धरान ८ को सभागृह भवनमा प्रतिनिधिसभाको प्रत्यक्षतर्फको मतगणना कार्य सुरु भएको छ भने प्रदेशसभा क्षेत्र नं १ (क) को धरान वडा नं. १ बाट  गणना सुरु भएको निर्वाचन अधिकृत रुद्रप्रसाद अर्यालले जानकारी दिनुभयो । निर्वाचन कार्यालयका अनुसार अहिले वडा नं १ को सबै ४ वटै मतपेटिका खोलिएको छ । बिहान अलग–अलग वडाको मतपेटिकाहरू मिसाएर गणना गर्ने सहमति भए पनि लोकतान्त्रिक वाम गठबन्धनले अस्वीकार गरेपछि अलग–अलग नै मतपत्र गणना गर्ने सहमति जुटाएर गणना अघि बढाइएको निर्वाचन  अधिकृत अर्यालले बताउनुभयो ।सुनसरी क्षेत्र नं. १ मा १ लाख ४१ हजार ८ सय ७८ जना मतदाता रहेको निर्वाचन अधिकृतको कार्यालय धरानले जानकारी गराएको छ । प्रतिनिधि सभा निर्वाचन क्षेत्र नं १ मा ५६ प्रतिशत मत खसेको थियो ।सुनसरी क्षेत्र नं. १ मा प्रतिनिधिसभातर्फ २० जना, सुनसरी १ (क) मा प्रदेशसभा सदस्यका लागि १४ जना, सुनसरी (ख) मा १३ जनाको उम्मेदवारी रहेको छ । त्यसमध्ये प्रतिनिधिसभा सदस्यका लागि ४ जना, सुनसरी क्षेत्र नं १ (क) मा तीन र प्रदेशसभा सदस्यका लागि (ख) बाट १ जना महिला उम्मेदवार रहनुभएको छ ।